ส่งออกเดือนพ.ย. ขยายตัวเพิ่มในรอบ 12 เดือน
โพสต์ทูเดย์ - ส่งออกเดือนพ.ย. ตื่นครั้งแรกในรอบ 12 เดือน โต 17.2% รับเศรษฐกิจโลกฟื้นดันทุกกลุ่มสินค้าบวกหมด &#8220;พรทิวา&#8221; คาดทั้งปีลบ 15% ส่วนปีหน้าบวก 14%
21 ธ.ค. 2552

โพสต์ทูเดย์ - ส่งออกเดือนพ.ย. ตื่นครั้งแรกในรอบ 12 เดือน โต 17.2% รับเศรษฐกิจโลกฟื้นดันทุกกลุ่มสินค้าบวกหมด “พรทิวา” คาดทั้งปีลบ 15% ส่วนปีหน้าบวก 14% 
   นางพรทิวา นาคาศัย รมว.พาณิชย์ กล่าวว่า การส่งออกสินค้าไทยเดือนพ.ย. ปี 2552 มีมูลค่า 1.38 หมื่นล้านเหรียญสหรัฐ ขยายตัวเพิ่ม 17.2% เทียบกับเดือนพ.ย. ปี 2551 ซึ่งเป็นอัตราขยายตัวบวกเดือนแรกในรอบ 12 เดือน หรือนับตั้งแต่เดือนต.ค. ปีก่อน ส่วนการนำเข้ามีมูลค่า 1.27 หมื่นล้านเหรียญสหรัฐ ขยายตัวลดลง 2.2% ส่งผลให้ไทยเกินดุลการค้าเดือนพ.ย. 1,058 ล้านเหรียญสหรัฐ 
   ขณะที่การส่งออก 11 เดือน (ม.ค.-พ.ย.) ปี 2552 มีมูลค่า 1.37  แสนล้านเหรียญสหรัฐ ลดลง 17% เทียนกับช่วงเดียวกันปีก่อน ส่วนการนำเข้า 11 เดือน มีมูลค่า 1.19 แสนล้านเหรียญสหรัฐ ลดลง 28.9% ส่งผลให้ไทยเกินดุลการค้า 11 เดือนมูลค่า 1.85 หมื่นล้านเหรียญสหรัฐ 
   นางพรทิวา กล่าวว่า การส่งออกที่เพิ่มขึ้นในเดือนพ.ย. มาจากทุกหมวดสินค้าขยายตัวเป็นบวกทั้งหมวดสินค้าเกษตร/อุตสาหกรรมการเกษตร เพิ่ม 28.6% เช่น ข้าว เพิ่ม 61.1% ผลิตภัณฑ์มันสำปะหลัง 143.5% อาหาร 7.3% ส่วนหมวดสินค้าอุตสาหกรรมเพิ่ม 13.2% เช่น เครื่องใช้ไฟฟ้า 14.7% เครื่องอิเล็กทรอนิกส์ 18.9% ยานยนต์และส่วนประกอบ 1.8% อัญมณีและเครื่องประดับ 22.6% สิ่งทอ 2% วัสดุก่อสร้าง 3.3% เป็นต้น 
   สำหรับตัวเลขการนำเข้ามียอดติดลบต่ำสุดในรอบปี โดยกลุ่มเชื้อเพลิงเพิ่ม 0.7% สินค้าทุนลดลง 4.1% วัตถุดิบกึ่งสำเร็จรูป ลดลง 9.0% อุปโภคบริโภค เพิ่ม 18.8% ยานพาหนะและอุปกรณ์การขนส่งเพิ่ม 29.9% หลังจากภาคการผลิตมีการสั่งนำเข้าสินค้าทุนเพื่อใช้ขยายกำลังการผลิตมากขึ้น ตามทิศทางเศรษฐกิจที่ฟื้นตัว โดยเฉพาะในกลุ่มเครื่องใช้ไฟฟ้า อิเล็กทรอนิกส์ เคมีภัณฑ์ รวมถึงผู้บริโภคได้จับจ่ายใช้สอยมากขึ้นรับเทศกาลปีใหม่ รวมถึงยานยนต์มีการนำเข้าเพื่อจำหน่ายในงานมอเตอร์โชว์ 
   ด้าน ตลาดส่งออกปรับเพิ่มขึ้นทั้งตลาดหลัก และตลาดใหม่ โดยตลาดหลักเพิ่ม 5.9% ได้แก่ สหรัฐฯเพิ่ม 4.6% สหภาพยุโรป 3.2% อาเซียน 16.4% แต่ญี่ปุ่นยังลบ 2.9% ตลาดรองและใหม่เพิ่ม 29.9% ได้แก่ ฮ่องกง 44.2% ไต้หวัน 14.1% ออสเตรเลีย 58.4% แคนาดา 47.7% อินโดจีน 38.8% แอฟริกา 23% อินเดีย 27.1% และจีน 77.1%  
   อย่างไรก็ตาม การส่งออกเดือนพ.ย. มีมูลค่าลดลงเมื่อเทียบกับการส่งออกในเดือนต.ค.ปีเดียวกัน ที่ส่งออกได้ถึง 1.48 หมื่นล้านเหรียญสหรัฐ  เป็นเพราะปัญหาอัตราแลกเปลี่ยนที่ปีก่อนอยู่ที่ 34 บาท/เหรียญสหรัฐ แต่ปีนี้แข็งค่าเหลือ 33 บาท/เหรียญสหรัฐ ประกอบกับสต๊อกวัตถุดิบผลิตสินค้าเหลือน้อย ทำให้ผู้ผลิตไม่สามารถเพิ่มกำลังการผลิตรองรับการส่งออกได้มาก ส่วนการลดค่าเงินดองของเวียดนามส่งผลกระทบต่อสินค้าเกษตรไทยบ้าง โดยคู่ค้าชะลอสั่งซื้อเพื่อรอดูราคาสินค้าของเวียดนาม หากถูกกว่าไทยก็อาจเปลี่ยนไปซื้อ แต่ถ้าราคาไม่แตกต่างกันก็น่าจะซื้อของไทยเหมือนเดิม
   “การส่งออกเดือนพ.ย.อยู่ช่วงขาขึ้น หากเดือน ธ.ค.ส่งออกได้ระดับเดียวกันกับเดือนนี้ 1.3 หมื่นล้านเหรียญสหรัฐ จะทำให้การส่งออกไตรมาส 4 บวก 7% และส่งออกทั้งปีเป็นไปตามเป้าหมาย -15%” นางพรทิวา กล่าว
   ขณะที่ การส่งออกปี 2553 ตั้งเป้าขยายตัวเป็นบวก 14% มีมูลค่าส่งออกที่ 1.7 แสนล้านเหรียญสหรัฐ  หรือเฉลี่ยเดือนละ 1.3-1.5 หมื่นล้านเหรียญสหรัฐ แต่ต้องระวังปัจจัยเสี่ยงจากอัตราแลกเปลี่ยนเงิน ปัญหามาบตาพุด และปัจจัยการเมืองที่อาจกระทบต่อความเชื่อมั่นทางการค้า